Kakawin Nāgarakṛtâgama/Pupuh 17
Pupuh 17 – Jagaddhita 

1. 
a. sāmpun rabḍa pagĕhnyadĕg nṛpati ring Yawaḍaraṇi jayêng digantara 
b. ngkāne śrī Phalatiktanāgara sirān siniwi mulahakĕn jagaddhitā 
c. kīrṇa ikang yaśa kīrti dharma ginaweniran anukhani buddhining para
d. mantrī wīpra bhūjangga sang sama wineh wibhawa tumut akīrti ring  jagat

2. 
a. göngning wīrya wibhūti kagraha tĕkap nṛpati tuhu tuhûttama prabhū 
b. lilā nora kasangśayāniran anamtami sukha sakaharṣaning manah 
c. kānyā sing rahajöng ri Janggala lawan ri Kaḍiri pinilih sasambhawa 
d. astām tang kahañang sakêng parapurā sing arĕja winawe dalĕm purī

3. 
a. salwāning yawabhūmi tulya nagarī sasikhi ri pangadĕg narādhipā
b. mewwiwwang janadeśa tulya kuwuning bala mangidĕr i khaṇṭaning purī
c. sang lwirning paranuṣa tulya nika thāniwiṣaya pinahasuka inaris 
d. lwir ūdyana tikang wanādri sahananya jinajar hira tan panangśaya

4. 
a. bāryyan māsa ri sāmpuning śiśirikāla sira mahas-ahas macangkrama 
b. wwantĕn thāny angaran ri sima kidul i jalagiri mangawetan ing purā
c. rāmyâpan papunnagyaning jagat i kālaning sawung ika mogha tan pĕgat 
d. mwang wewe pikatan ri caṇḍi lima lot paraparanira tuṣṭa lālana

5. 
a. yan tan mangka marêng phalah marĕk i jöng hyang acalapati bhakti sādara 
b. pantĕs yan panulus ḍatĕng ri balitar mwang i jimur i śilāhrit alĕngöng
c. mukyang polaman ing dahe kuwu ri linggamarabangun ika lanenusī
d. yan ring Janggala lot sabhā nṛpati ring Surabhaya manulus mare buwun

6. 
a. ring śākākṣatisūrya sang prabhū mahas ri Pajang iniring ing sanāgara 
b. ring śākāngganagaryamā sira marê Lasĕm ahawan i tīraning pasir 
c. ri dwārādripanendu palĕngĕngirêng jaladhi kidul atūt wanālaris 
d. ngkānêng loḍaya len tĕtör i siḍĕman jinajahira langönya yênitung

7. 
a. ndān ring śāka śaśangka nāga rawi bhadrapadamasa ri tambwanging wulan
b. sang śrī Rājasanāgarān mahas-ahas ri Lamajang angitung sakendriyan
c. sakweh śrī Yawarāja sapriya muwah tumut i haji sabhṛtyawāhana
d. mantrī taṇḍa sawilwatikta nguniweh wiku haji kawirājya mangdulur

8. 
a. ngkāng teking maparab Prapañca tumut anglĕngĕng angiring i jöng nareśwara
b. tan len sang kawi putra sang kawi samênaka dinulur anānmatêng mangö 
c. dharmādhyakṣa kasogatan sira tĕkap narapati sumilih ri sang yayah 
d. sakweh sang wiku boddha mangjuru paḍângatuturakĕn ulahnirêng dangu

9. 
a. ndān tingkah rakhawīn marĕk ri haji dug raray atutur aśewa tan salah
b. pinrihnyê hati rakwa milwa saparā narapatin amalar kasanmatā 
c. nghing tapwan wruh apet langö pisaningun tĕtĕsa maminta gīta ring karas 
d. nā hetunya kamārṇa deśa sakamarga ngaranika riniñci tūt hawan

10. 
a. tāmbening kahawan winārṇa ri Japan kuṭi kuṭi hana caṇḍi sāk rĕbah 
b. wetan tang têbu pāṇḍawan ri daluwang babala muwah hi kañci tan madoh
c. len têkang kuṭi rātnapangkaja muwah kuṭi haji kūṭi pangkajâdulur 
d. pañjrak maṇḍala len ri pongging i jingan kuwu hañār i samipaning hawan

11. 
a. prāptêng dharma ring pañcaśara tumuluy ḍatĕng i kapulungân sirâmĕgil 
b. ndān lampah rakawin lumāryâmĕgil ing waru ri hĕring i tira tan madoh
c. anggânggĕhnya tĕkap bhaṭāra kuṭi ring suraya pagĕh mara cinārcakĕn
d. nghing rakwan kasĕlang turung mulih amogha matutur atisāmbhramêng mangö

Nāgarakṛtâgama
Kakawin Nāgarakṛtâgama